  Виталий Пронин Гурт спортсменъёслэн гужем шудонъёссы ортчыны кулэ Красногорск черкогуртын. Кылем арня пумын отчы нимысьтыз комиссия вуылӥз, спортъя объектъёслэсь дась луэмзэс эскеризы, ӵошатсконлэсь дырзэ юнматӥзы. Та сярысь вераз ёрос администрациысь культурая, спортъя но егитъёсын ужан политикая ёзэн кивалтӥсь Николай Поторочин. Комиссия эскере, кызьы Красногорскын стадион лэсьто. Туспуктӥз Ольга Дьяконова — Кызьы тодмо, 1-тӥ июньысен спортсменъёслы мугорзэс кыдатыны лэземын, стадионъёс усьтэмын, — шуиз Николай Леонидович. — 29-тӥ гужем Гурт шудонъёс шаерамы ортчозы. Ёросмы гижысь-пиньысь дасяське гурт спортсменъёсыз пумитанлы, резь-куаж мынэ лэсьтӥськон. Черкогуртын пуктӥське спорткомплекс, таӵеез милям ӧй вал на. Ӵошатсконъёсты ортчытыны чакламын вал июль толэзе, сое берлолыгес выжтӥзы — август толэзьлэн 3-тӥ арняяз, нокыӵе мугъёс ӧз люкетэ ни ке. Спортсменъёслэн улон но ӵошатскон интыоссы тросэз тупатъямын ни. «Бадӟым ремонт» нацпроект чотын выльдӥське ёросысь культурая юрт, спортзалэз но тодманы луонтэм воштӥськиз. Озьы ик выльдо гимназиез но шор ёзо школаез, отысь спортзалъёсын ӵошатскон ортчытыны луоз ни. Гурт шудонъёслы луыса ёрос центре туала куронъёслы тупась выль стадион пуктӥське. Солы черкогуртысь тужгес шулдыр инты быръемын — ӵыпет дуре. Спортъя объектъёсыз тупатъям сяна, ӵыпет сярысь но ум вунэтӥське. Кылем арын ик отысь вуэз эскеремын. Матысь дыре ӵыпет котырез утялтон борды басьтӥськомы, специалистъёс нош ик вулэсь ӟечлыксэ эскерозы, нош водолазъёс — ӵыпетлэсь пыдэссэ. Угось татын уялозы триатлонэ пыриськисьёс. Быдэс ёрос дасяське гурт спортсменъёсты пумитаны: выльдӥсько пыдын ветлон сюресъёс, тросэтӥ шутэтскон интыос лэсьтэмын, калыклы капчи мылкыд кузьмало ёросысь кибашлыослэн ужъёссы — пу скульптураос. — Николай Леонидович, Гурт шудонъёсы выль амалъёс туэ пыртэмын-а? — Берло аръёсы ӵошатсконлэн тужгес учкымон амалэз триатлон луэ: уян — 200 метр, великен ворттылон — 6 иськем, пыдын бызён — 1,5 иськем. Азьвыл аръёсы та вожвылъяськонэ пыриськыны быгатъязы воргоронъёс гинэ. Арлыдзыя соос 2 группалы люкиськизы:39 аресозь но 40 ареслэсь ятыр. Туэ та вожвылъяськонэ нырысьсэ итӥськозы нылкышноос. Кӧня кузя люкаськозы, шуг на вераны, но арлыдзыя соос группаослы люкемын уз луэ. Триатлонэ котькуд ёросысь 3 мурт гинэ пыриськыны быгатэ: 2 воргоронъёс но кышномурт. Выльёсыз пӧлы пыртыны луоз скандинав амалъя вамышъянэз. Валля аръёсын Гурт шудонъёс дыръя та федерациысь специалистъёс дышетскон радъязы вал, нош туэ котькуд ёросысь 4 мурт (быдэн 2 нылкышноос но воргоронъёс) но ёросъёсысь кивалтӥсьёс ӵошатсконын кужымзэс эскерыны быгатозы ни. — Тросэз спортсменъёс пусъё, Красногорск ёросын ортчись ӵошатсконъёс, пе, котьку рос-прос радъямын луо. Судьяосты тырмыт-а? — Шаерысьтымы тросэз судьяос ялан пырисько Гурт шудонъёсы, али ик тодмо ни, кин кыӵе амал понна кыл кутоз шуыса. Кылсярысь, мон триатлон понна кыл кутӥсько. Ӵошатсконъёс дыръя нокыӵе шуг-секытъёс медаз кылдэ шуыса, спортысь котькуд амалъя судьяос борды ватсаса юнматэмын луозы на ёросысьтымы нимысьтыз специалистъёс. Ӵошатсконъёс пӧртэм интыосын ортчозы, спортсменъёслэн юанъёссылы шонер но лад-лад валэктон сётыны быгатоз интыез ӟеч тодӥсь адями гинэ. Волонтёръёс но луозы. — Ёростылэсь данзэ кӧня спортсменъёс утёзы? Кызьы ӵошатсконлы дасяськиськоды? — Коронавирусэн сэрен вожвылъяськонлы дасяськон туж шуген мынэ. Нимаз бызьылӥсьёс мугорзэс кыдатыны луонлык шедьто ке,командаен шудӥсьёсты спортзалэ пыраны лэземын ӧвӧл на. Та чер ёросмес но палэнтӥ ӧз ортчы. Табере тазалыкез утёнлы эшшо но бадӟым саклык висъяно луоз. Гурт шудонъёслы шуыса, ёросысь спортсменъёслы, соос 94 кузя, чебересь выль костюмъёс вуремын. Дӥськутлы гинэ 500 сюрс манет висъямын. Командае пыро ёрос центрысь сяна, Курья, Дёбы но Архангельское гуртъёсысь спортсменъёс. Бадӟым осконмы футболистъёслы, ӟеч команда люкамын. Триатлонистъёс но рос-прос дасясько, пӧлазы Александр Веретенников — бадӟым опытэн спортсмен. Волейболэн шудӥсь воргоронъёсмы золэсь, но огазе люкаськыны луонлыкмы ӧвӧл на. Тужгес ляб интымы — капчи атлетика. — Гурт шудонъёслэн аспӧртэмлыксы — сое усьтон ужрад. — Шаерысьтымы спортсменъёсыз 3-тӥ ползэ пумиталомы. 1998-тӥ арын гужем, 2008-тӥ арын толалтэ шудонъёс ортчизы ни. Со сяна, шаерысьтымы школаосын дышетскисьёслэн спортъя фестивальёссы 2 пол ортчытэмын ни. Соин ик ёросысь культура удысын ужасьёс та ласянь ас ужзэс ӟеч быдэсъяло. Вуись Гурт шудонъёслы но вазен ик сценариймы гожтэмын ни. Но репетициос ортчытыны ум быгатӥське. Трос калык люканы лэземын ӧвӧл на. Нош ужрадэз усьтонэ гинэ 300 пала адямиос пыриськыны кулэ, артистъёс понна выль дӥсь но вуремын ни. Оскиськомы, ӝоген ваньмыз радъяськоз: артистъёс но репетициосы поталозы, командаен шудӥсьёс но люкаськозы. ________ Валентина Емельянова Теги: Гуртшудонъёс спорт  